次韵魯直留別
作者：李之儀
朝代：宋

paragraphs: 南北二十年，短褐足塵垢。
九仞未及泉，竭心恚地厚。
積翳開前山，月在山之顔。
目斷兩黄鵠，夢寐長躋攀。
我飯苦多噎，見君遽出氣。
定有囊中藥，痿人果知起。
枯槁洗朝露，咀嚼玉壺冰。
蔓草豈自得，香發須高陵。
齚舌真有味，辨口空齒落。
頓悟孺子歌，會當濯其濁。
允蹈固未見，能言人亦難。
得微可齊語，引置莊嶽間。
大路平如掌，仁者貴安宅。
直絃爲君彈，萬里等尋尺。
何年紀渻子，相向猶木雞。
肝肺已自鏤，土苴非所知。